./data/phi0474/phi005/phi0474.phi005.perseus-lat2.xml
M. Tullius Cicero
si, ternos  denarios qui coegit erit absolutus, quaternos, quinos, denos denique aut vicenos coget alius  quae erit reprehensio? in quo primum iniuriae gradu resistere incipiet severitas iudicis? quotus erit iste denarius qui non sit ferendus, et in quo primum aestimationis iniquitas atque improbitas reprehendatur? non enim a vobis summa, sed genus aestimationis erit comprobatum, neque hoc potestis iudicare, ternis denariis aestimare licere, denis non licere  Vbi enim semel ab annonae ratione et ab aratorum voluntate res ad  praetoris libidinem translata est, non est iam in lege neque in officio, sed in voluntate hominum atque avaritia positus modus  aestimandi     quapropter, si vos semel in iudicando finem aequitatis et legis transieritis, scitote vos nullum ceteris in aestimando finem improbitatis et avaritiae reliquisse